Lohkotilan virallinen nimi. Ei yhteisön jokapäiväisessä käytössä. Tila on lohkottu kahdesta kantatalosta: v. 1933 Mäkilästä on erotettu Kumpula ja v. 1935 Hannulasta Kumpula I. Tilan rakennukset ovat 1800-luvulta peräisin. Kertoman mukaan olisivat Mäkilän tytär ja seppä Lystman 1850-luvun tienoilla rakentaneet itselleen torpan kyseiselle paikalle ja nämä rakennukset ovat yhä tallella. Saunassa on merkintä, että se olisi jo vuodelta 1836. Tilan nimi on saatu paikan kumpumaisen muodon perusteella (AV 1929). Kylässä asukkaita ja taloa kutsutaan edellisten asukkaiden Frans ja Aina Kajanderin mukaan ''kajànterìlaise'' ja ''kajanter''.